User:Riktha/sandbox

விவியன் பாலகிருஷ்ணன் விவியன் பாலகிருஷ்ணன், (Vivian Balakrishnan), பிறப்பு 25 ஜனவரி 1961, சிங்கப்பூர் வெளியுறவு அமைச்சராகவும், ஆளும் மக்கள் செயல் கட்சியின் (PAP) உறுப்பினராகவும் இருக்கிறார். அதுமட்டுமில்லாமல் அவர் ‘அறிவார்ந்த நாடு’ (smart nation) திட்டத்துக்குப் பொறுப்பு வகிக்கும் அமைச்சராகவும் உள்ளார்.

1. கல்வி பாலகிருஷ்ணன் ஆங்கிலோ-சீனப் பள்ளியில் தொடக்கநிலை மற்றும் உயர்நிலைக் கல்வியைப் பயின்றார். அதன் பின், தேசிய தொடக்கக் கல்லூரியில் சேர்ந்து படித்தார். அதனைத் தொடர்ந்து, சிங்கப்பூர்த் தேசியப் பல்கலைக்கழத்தில் அதிபர் உபகாரச் சம்பளம் பெற்று மருத்துவம் படித்தார். அப்போது, அவர் இரு தவணைகளுக்குச் சிங்கப்பூர்த் தேசியப் பல்கலைக்கழகத்தில் மாணவர் சங்கத்தின் தலைவராகவும், பின்னர் தொழிற்சங்கக் குழுவின் தலைவராகவும் பணியாற்றினார். அவர் 1991-ஆம் ஆண்டு முதுகலைப் பட்டம் பெறக் கண் மருத்துவத் துறையைத் தேர்ந்தெடுத்து, ராயல் எடின்பர்க் மருத்துவக் கல்லூரியில் சேர்ந்து, பயின்று பட்டம் பெற்றார்.

2. தேசிய சேவை பாலகிருஷ்ணன் 1999-ஆம் ஆண்டிலிருந்து 2002-ஆம் ஆண்டுவரை சிங்கப்பூர் ஆயுதப்படையின் இரண்டாவது காம்பாட் ஆதரவு மருத்துவமனையில் அதிகாரியாகப் பணியாற்றினார்.

3. குடும்ப வாழ்க்கை பாலகிருஷ்ணனின் தந்தை ஒரு தமிழர். இவரது தாயார் ஃபூச்சிங் வம்சாவழியைச் சேர்ந்த சீன இனத்தவர். இவரது மனைவியின் பெயர் ஜாய் பாலகிருஷ்ணன். இவருக்கு ஒரு மகளும் மூன்று மகன்களும் உள்ளனர். 2016-ஆம் ஆண்டு ஜனவரி மாதம் இவர் ஒரு தாத்தாவானார்.

4. மருத்துவத் தொழில் பாலகிருஷ்ணன், 1993-ஆம் ஆண்டு முதல் 1995-ஆம் ஆண்டு வரை லண்டனில் உள்ள மூர்ஃபில்ட்ஸ் கண் மருத்துவமனையில் மூத்த பதிவாளராகப் பணியாற்றியபோது குழந்தைக் கண் மருத்துவத்தில் நிபுணத்துவம் பெற்றார். பின்னர் அவர் சிங்கப்பூர் திரும்பிய பிறகு, சிங்கப்பூர்த் தேசியக் கண் நிலையம் மற்றும் தேசியப் பல்கலைக்கழக மருத்துவமனை ஆகியவற்றில் மருத்துவ ஆலோசகராகப் பணியாற்றினார். 1998-ஆம் ஆண்டு சிங்கப்பூர்த் தேசியப் பல்கலைக்கழகத்தில் கண் மருத்துவத்துக்கான இணைப் பேராசிரியராகவும் நியமிக்கப்பட்டார். 1999-ஆம் ஆண்டு சிங்கப்பூர்த் தேசியக் கண் நிலையத்தின் மருத்துவ இயக்குநராகச் செயல்பட்டார், பிறகு, 2000ஆம் ஆண்டு சிங்கப்பூர்ப் பொது மருத்துவமனையின் தலைமை நிர்வாக அதிகாரியாகப் பொறுப்பேற்றார்.

5. அரசியல் வாழ்க்கை 5.1 முதல் தவணை பாலகிருஷ்ணனின் அரசியல் வாழ்க்கை 2001-ஆம் ஆண்டு பொதுத்தேர்தலின் போது தொடங்கியது. அவ்வாண்டு, அவர் உறுப்பினராக இருந்த அணி, ஹாலந்து-புக்கிட்பாஞ்சாங் குழுத்தொகுதியில் போட்டியின்றி வெற்றிபெற்றது. 2002-ஆம் ஆண்டு, பாலகிருஷ்ணன் தேசிய வளர்ச்சி அமைச்சின் துணை அமைச்சராகவும் சிங்கப்பூரை மறுசீரமைக்கும் குழுவின் தலைவராகவும் நியமிக்கப்பட்டார். ஈராண்டுகள் கழித்து, வர்த்தக, தொழில் அமைச்சில் மூத்த துணை அமைச்சராகப் பொறுப்பேற்றார். 2004-ஆம் ஆண்டு, பாலகிருஷ்ணன் சமூக வளர்ச்சி, இளையர் மற்றும் விளையாட்டுத் துறைக்கான தற்காலிக அமைச்சரானார். 2005-ஆம் ஆண்டு அவர் அமைச்சரவையில் முழு உறுப்பினர் தகுதியைப் பெற்றார். அவர் 2004-ஆம் ஆண்டிலிருந்து 2008-ஆம் ஆண்டு வரை மக்கள் செயல் கட்சி இளையர் பிரிவின் தலைவராகவும் பணியாற்றினார்.

5.2 இரண்டாம் தவணை 2006-ஆம் ஆண்டு நடைபெற்ற பொதுத் தேர்தலில் ஹாலந்து-புக்கிட் தீமா குழுத்தொகுதியில் பாலகிருஷ்ணன் உறுப்பினராக இருந்தார். இம்முறையும் இந்தக் குழுத்தொகுதி போட்டியின்றியே தேர்வு பெற்றது. இந்தக் காலக்கட்டத்தில் அவர், சமூக வளர்ச்சி, இளையர் மற்றும் விளையாட்டுத் துறைக்கான அமைச்சராக இருந்தார். அப்போது அவர், ஒருவர் கொண்ட குடும்ப அமைப்புக்கான பொது உதவித் திட்டத்தின் கீழ் 2007-ஆம் ஆண்டில் வழங்கப்பட்ட $260 வெள்ளித் தொகையை $400 வெள்ளியாக உயர்த்தினார்.

5.3 மூன்றாம் தவணை 2011-ஆம் நடைபெற்ற பொதுத்தேர்தலில், பாலகிருஷ்ணன், லியாங் எங் ஹுவா, கிறிஸ்டஃபர் டி சூசா, சிம் ஆன் ஆகியோர் அடங்கிய மக்கள் செயல் கட்சி அணி 60.1 விழுக்காடு வாக்குகளைப் பெற்றுச் சிங்கப்பூர் ஜனநாயகக் கட்சியைத் தோற்கடித்தது. 2011-ஆம் ஆண்டு மே மாதம் 21-ஆம் தேதி பாலகிருஷ்ணன் சுற்றுச்சூழல், நீர்வள அமைச்சராகப் பதவியேற்றார்.

5.4 நான்காம் தவணை கடந்த 2015-ஆம் ஆண்டுப் பொதுத் தேர்தலில், 2011-ஆம் ஆண்டு போட்டியிட்ட அதே அணி பாலகிருஷ்ணனின் தலைமையில் 66.62 விழுக்காடு வாக்குகளைப் பெற்று வெற்றி வாகை சூடியது. இத்தேர்தலிலும் சிங்கப்பூர் ஜனநாயகக் கட்சியே எதிரணியாக இருந்தது. பொதுத் தேர்தலுக்குப் பின், 2015-ஆம் ஆண்டு அக்டோபர் மாதம் முதல் தேதி முதல் பாலகிருஷ்ணன் சிங்கப்பூரின் வெளியுறவு அமைச்சர் பொறுப்பில் உள்ளார்.

மேற்கோள்கள் https://en.wikipedia.org/wiki/Vivian_Balakrishnan http://www.straitstimes.com/politics/foreign-minister-vivian-balakrishnan-is-now-a-grandpa-possibly-the-youngest-in-cabinet